‘देवी’ कहानी की शुरुआत ही निराला आत्मालोचना से करते हैं| यह कहानी निराला के मोहभंग संबंधी प्रक्रिया का मर्मांतक दस्तावेज है| इसमें उन्होंने पुनरुत्थानवादी, हिन्दुस्तानी सभ्यता के संकीर्णमना दावेदारों और जीवन तथा साहित्य के क्षेत्रों में दोगले मानदंडो का पालन करने वाले तथाकथित सभ्य समाज पर चोट किया है| निराला निर्णायक रूप से संकल्प लेते है कि अब जरुर संभलूँगा| ‘देवी’ कहानी का यह प्रारम्भ निराला की मनःस्थितियों और सौन्दर्याभिरुचियों में जो गुणात्मक बदलाव आया है उसका सूचक है| इस सन्दर्भ में डॉ० रामविलास शर्मा लिखते है –‘‘देवी का व्यंग एक पूरे आंदोलन पर है, यह व्यंग छायावादी कवि के बड़प्पन पर है, जो विराट की पुकार करता हुआ साधारण जनों की महत्ता भूल जाता है| ‘देवी’ एक अति साधारण पगली स्त्री है| उसमें मातृत्व की भावना भी जागृत है| इसके आगे कवि का अहंकार अति क्षुद्र मालुम होता है| पगली का जीवन कवि पर ही नहीं, समाज के नेतओं, उसके संचालकों, उसकी संस्कृति, कला और साहित्य सभी पर एक तीखा व्यंग्य बन जाता है|”10 निराला का व्यंग्य रामविलास शर्मा को अंग्रेज़ी कवियों में बायरन की याद दिलाता है| छायावादी नायिकाओं का अति रूमानी चित्रण करने वाला कवि एवं कथाकार जहां ‘रानी और कानी’, ‘विधवा’ एवं ‘तोड़ती पत्थर’ जैसी कविताएं लिख कर अपनी काव्य प्रतिभा के कई आयामों को उद्घाटित करता है वहीं ‘देवी’ भी इसी कड़ी की निराला की श्रेष्ठ रचना है| इन चरित्रों में प्रस्तुत व्यंग इतना प्रभावपूर्ण है की यहां एक पात्र के माध्यम से पूरे समाज को लक्ष्य किया गया है| जहां मुफ्तखोरों का बोलबाला है| पूजनीय पात्र ठोकरे खाते हैं| समाज का क्रूरतम यथार्थ चित्रित है| धर्म, राजनीति, समाज-सुधार की आड़ में न जाने कितने सत्ता में बैठे लोग अपना स्वार्थ सिद्ध कर रहे है| पगली का ध्यान ही कथावाचक का ज्ञान हो जाता है| पगली यद्यपि गूंगी है लेकिन उसकी “मौन महिमा आकार, इंगितों की बड़े-बड़े कवियों ने कल्पना नहीं की होगी| भाव भाषण मैंने पढ़ा था, दर्शनशास्त्र में मानसिक सूक्ष्मता के विश्लेषण देखे, रंगमंच पर रवीन्द्रनाथ का किया अभिनय देखा था,..... बच्चा माँ को कुछ कहकर न पुकारता था, केवल एक नजर देखता था, जिसके भाव में वह माँ को क्या कहता आप समझिए; उसकी माँ समझती थी, तो क्या पगली और गूंगी थी?"11 माँ और बच्चे के मौन संवाद को निराला समझने और समझाने का अद्भुत प्रयत्न करते हैं| जहां ‘देवी’ पूरे भारत की निर्धनता एवं उसका बच्चा भारत के भविष्य का प्रतीक बन जाता है| यह निराला की अति महत्वपूर्ण कहानी है| भाषा में बहुत सी विद्रूपता, व्यंगात्म्कता एवं विडंबना है| कहानी की शुरुआत में आत्मालाप एवं मुहावरेदार भाषा का प्रयोग है| संगम लाल को ‘संग’- ‘मलाल’- पुकारना निराला के भावबोध का एक पक्ष है| सहते-सहते देवी को दुःख का अहसास ही नहीं होता जैसे अमरकांत के पात्र रजुआ (जिंदगी ओर जोंक )को| बच्चे का इतिहास लेखक मात्र दो पंक्तियों में बता देते हैं| इस तरह कई जगह रेखाचित्र की भी छाप हमें कहानी में दिखाई देती है| निराला अपनी भावनाओं को देवी के माध्यम से दर्शाते हैं| इस कारण उनकी कहानियों पर विचार प्रधान होने का आरोप भी लगता है|